als_Latn dik_Latn sag_Latn
Në fund të marsit përfaqësuesja jonë do të luajë një ndeshje të rëndësishme në grupin I eliminator, ku do të ketë përballë Armeninë, një kundërshtar i fortë, me objektiv të qartë marrjen e trepikëshit si kusht për të shpresuar dhe ëndërruar në një kualifikim të mundshëm. Natyrisht, skuadra ndodhet në pozita të mira, pasi në dy takimet e para ka marrë katër pikë ndaj kundërshtarëve të fortë si Portugalia e Danimarka, por duhet pranuar se pavarësisht vendimeve që ka dhënë UEFA, kuqezinjtë u sollën si heronj edhe në Beograd përballë Serbisë, duke zhvilluar 40 minuta lojë si të barabartë e me nivel të lartë. Pra kjo skuadër jep shpresë dhe përballja me Armeninë vjen në një moment ku vihet në provë qëndrueshmëria e grupit dhe përballimi i sfidave të mëdha. Ish-sulmuesi i Partizanit dhe i Kombëtares, Ylli Shehu, mendon se fitorja ndaj armenëve është e domosdoshme, por ai këmbëngul që kjo fitore nuk duhet të vijë nëpërmjet presionit ndaj trajnerit dhe lojtarëve, por si rrjedhojë natyrale e lojës së grupit dhe atë çfarë skuadra ka paraqitur deri tani. Shehu komentoi dhe fitoren e Partizanit në derbin e së premtes ndaj Tiranës, duke thënë se fitorja e të kuqve i ka kthyer ata në garën për titull dhe se cilësia në derbi ishte e mirë dhe imazhi që takimi përcolli po ashtu i mirë. Për Shehun, kjo ndeshje ishte ndryshe nga takimet e tjera në kampionat, duke e quajtur një takim real, krejt ndryshe nga ndeshje të rëndomta në Superiore që nuk janë reale. Ish-sulmuesi i Partizanit komenton punën e mirë që ka bërë trajneri Shpëtim Duro në krye të skuadrës së kuqe, ku ka grumbulluar një grup kompakt, ndërkohë që shpreson që të kuqtë të ruajnë ritmin deri në fund për të bërë realitet ambicien e tyre për titull.
Derbi u mbyll dhe një herë tjetër me fitoren e Partizanit. Ju e keni ndjekur takimin dhe keni përshtypjet tuaja nga kjo përballje. Në tërësi spikati rivaliteti dhe fitorja e Partizanit solli barazimin me pikë me Tiranën në renditje, pra në një farë mase rikthimin e të kuqve në garë për titull. Çfarë përshtypjesh keni nga ky takim dhe, me fitoren e mbrëmshme të Partizanit, a është kjo skuadër e aftë të rivalizojë tani e tutje për titull deri në javën e fundit?
Derbi i tillë është, ai vazhdimisht sjell emocione, rivalitet dhe një bukuri të veçantë. Ky derbi ishte i tillë në të gjithë dimensionin e vet. Derbet vijnë në këtë formë sepse lojtarët japin maksimumin e tyre dhe humbjet janë të papranueshme. Mendoj se me këtë ide kishin zbritur edhe Partizani e Tirana në fushë, prandaj edhe insistuan të dyja për fitoren, pavarësisht se Partizani doli i fituar nga përplasja. Mendimi im është se ky derbi na dha një shfaqje reale, dua të them një takim real, brenda kategorisë së vet, si kryendeshja e kampionatit. Shumë ndeshje të tjera në kampionat nuk janë reale, por ky derbi tregoi anën e bukur të futbollit dhe më pëlqen ta quaj kështu, një ndeshje reale.
Si del Partizani pas fitores në këtë derbi? Cila do të jetë vazhdimësia e skuadrës? I shtrojmë këto pyetje duke pasur parasysh krisjen e marrëdhënieve me tifozët pas përfoljes se la ndeshjen me Laçin apo bleu atë me Flamurtarin. Ishin akuza të rënda, por si duket ky derbi dha anën tjetër të medaljes dhe tifozët si duket e pritën mirë ekipin, e mbështetën dhe i dhanë kurajë....
Ashtu është. Kjo fitore i ka rregulluar gjërat dhe unë mendoj kështu sepse e shoh që një fitore në derbi është domethënëse për ecurinë e mëtejshme. Partizani ka të drejtë tani të besojë se është në garë për titull, sepse e shoh plotësisht në lojë. Tifozët natyrisht e duan suksesin e skuadrës së tyre dhe ky derbi ishte në momentin e duhur dhe fitorja erdhi në momentin e duhur. Besoj se marrëdhëniet janë përmirësuar shumë pas kësaj fitoreje, kjo është e sigurt dhe ka vlerë. Partizani nga ky derbi i fituar del më i fortë dhe ka arsye të luftojë deri në fund për objektivat.
Çfarë të pëlqen tek skuadra?
Ekipi tregoi shpirt gare në derbi dhe kjo më pëlqen shumë. Kur një skuadër tregon angazhim ajo pëlqehet dhe mbështetet dhe Partizani e tregoi më së miri në këtë derbi se është ekip i fortë dhe me karakter të fortë. Dua të shtoj se skuadra bën dhe lojë të bukur dhe kur gjërat shkojnë mirë loja e Partizanit të shijon.
Mos harrojmë Nexhipin. Ishte vendimtar, nuk ndodh gjithmonë një lojtar të bëjë diferencën në derbi....
Është pikë e fortë e Partizanit dhe sidomos në derbi ka dhënë më të mirën e tij. Për mendimin tim Nexhipi i ka zgjidhur si duhet gjërat, veçanërisht në derbet me Tiranën ka qenë vendimtar. Është gjë e mirë për një skuadër kur ka një lojtar të tillë që bën diferencë në ndeshjet e mëdha dhe Nexhipi meriton vlerësim.
Si e shihni punën e trajnerit Duro në krye të Partizanit dhe, duke parë renditjen, sa janë shanset për titull?
Për mendimin tim Duro ka punuar shumë mirë. Dua të shtoj se ndihet komod me këto investime. Nuk ka ndonjë skuadër kushedi, por ka ditur të harmonizojë mirë elementët e të marrë prej tyre më të mirën. Në këtë këndvështrim puna e Duros ka qenë cilësore, veçanërisht fitorja në derbi sjell kredite jo të pakta dhe Duro i meriton. Sidomos kur mbahet parasysh fakti se ka një grup që është ndërtuar me investime relativisht të pakta. Në lidhje me vazhdimësinë unë dua të shtoj se kjo është në dorën e skuadrës. Mos harrojmë se edhe vjet fituam derbin, por patëm më pas rënie. Unë konstatoj se Partizani është skuadër shumë e fortë me të fortët dhe i dobët me skuadrat e dobëta.
Çfarë i duhet që të ruajë një staturë pretendenti?
Duhet me patjetër të jetë serioz deri në fund dhe serioziteti lidhet me qëndrueshmërinë në lojë e rezultate. Me punë mund të arrihet gjithçka dhe besoj se Partizani e ka në dorë vetë të ardhmen këtë sezon. Ai duhet të përpiqet të ruajë qetësinë dhe lojën e mirë deri në fund.
Ç’mendim keni për Superioren?
Kjo fazë e tretë është bërë me të vërtetë interesante, e thonë përplasjet direkte dhe pasiguria në kryesim e pretendentëve për titull. Megjithatë, unë mendoj se në vazhdimësi do të kemi probleme, pasi do të dalin në pah aleancat ndërmjet klubeve, është fenomen i pashmangshëm. Mund të shtoj madje se fatet e titullit nuk do të vendosen nga përplasjet direkte, por nga aleancat që do të krijohen.
Ju jeni specialist dhe e kuptoni mirë kur një ndeshje lë hije dyshimi se mund të jetë toleruar apo manipuluar. Ky kampionat është përfolur se ka pasur ndeshje të tilla me shumicë. Cili është mendimi juaj?
Ndeshjet kuptohen kur kanë hije dyshimi dhe për të është folur. Natyrisht, jo gjithçka mund të thuhet sepse ndonjëherë ka një skuadër që nuk angazhohet sa duhet, por s’mund të themi se ka trukim e gjëra të tjera. Megjithatë, ka plot ndeshje që lënë një shije të hidhur. Kampionati me 10 skuadra dhe katër faza është interesant dhe ne jemi koshient që ka pasur cilësi më shumë dhe rivalitet më shumë, por e keqja ishte se u mësuan shpejt skuadrat që mbetën në fund dhe kjo e prishi bukurinë. Nëse nuk do të mësoheshin shpejt ekipet e fundtabelës me siguri do të kishim rivalitet në çdo ndeshje.
Ju keni luajtur në rininë tuaj dhe në ekipin përfaqësues dhe dua të flasim për Kombëtaren. Në fund të marsit luajmë me Armeninë, një kundërshtar jo i lehtë. Ndaj ekipit ka pasur presion këto kohë, pasi fitorja vihet si kusht (edhe nga FSHF). Për mendimin tuaj, a është në gjendje skuadra e De Biazit ta fitojë këtë ndeshje në mënyrë bindëse?
Për mendimin tim është një ndeshje që ne duhet ta fitojmë. Mund të thuhet një fitore e domosdoshme për mënyrën se si kemi ardhur deri këtu, për atë që skuadra ka treguar në fushë në ndeshjet e shkuara. Unë nuk mendoj se të kërkosh një fitore të domosdoshme ka lidhje me ultimatumet apo presionet. Nuk ka nevojë për presion, ka nevojë për mbështetje, sepse suksesi në këtë ndeshje kërkohet me të madhe. Skuadra duhet të tregojë se ajo që ka ndodhur deri tani nuk ishte thjesht e përkohshme, por një vazhdimësi, një përgatitje që na jep shpresë.
Është bërë shpesh pyetja për cilësinë e ekipit kombëtar. Ju personalisht çfarë mendimi keni për skuadrën e De Biazit?
Kombëtarja ka një skuadër të mirë, është evident ky fakt dhe këtë e tregojnë më mirë rezultatet e saj të fundit, qofshin në ndeshjet zyrtare ashtu dhe në miqësore. Mesfusha ka larmishmëri dhe shumë lojtarë. Ka elementë të shpejtë e të lëvizshëm që japin ndihmesë dhe në sulm. Ka arsye të besojmë tek kjo skuadër.
Do të veçonit ndonjë lojtar që të bën përshtypje? Ndonjë element që ju pëlqen?
Nuk dua të përmend emra, se krijohen hatërmbetje, pasi lojtarët e Kombëtares duhet të jenë të gjithë të pranueshëm. Kuptohet që bërthama e skuadrës janë lojtarë të afirmuar tashmë dhe janë lojtarë të mirë. Kur themi se duhet të shpresojmë në fitore e bazojmë këtë tek cilësia e grupit dhe atë çfarë kjo skuadër ka dhënë në këto ndeshje të para të eliminatoreve. Flasim për një fitore të domosdoshme ndaj Armenisë sepse besojmë se këtë ndeshje e kalojmë me sukses. Megjithatë, duhet t’ia lëmë fushës atë që do të ndodhë. Kemi avantazhin që e luajmë ndeshjen në fushën tonë dhe mbështetja për ekipin do të jetë e madhe. Personalisht besoj se janë pjekur kushtet për ta fituar këtë takim.
Dua ta mbyllim sërish me Partizanin. Në kohën e rinisë tuaj ishte klub i kompletuar, me akademi, me zyra, me fusha e me gjithçka tjetër. Klubi sot, edhe pse përpiqet, nuk i ka këta elementë dhe nuk arrin të krijojë reputacion...
Jo, zyrat i ka krijuar, mendoj se do t’i krijohen edhe ambientet. Mos harrojmë se Partizani kishte dhe akademinë e tij. Në derbin me Tiranën lojtarë si Muzaka e Karabeci kanë dalë nga akademia e Partizanit. Edhe Malindi ka dalë nga akademia e kuqe e shumë futbollistë të tjerë. Por është tjetër gjë çfarë ndodhi me klubin në tërësi. Emri i Partizanit ka mundësuar afrim elementësh dhe ka prodhuar elementë, por puna kërkon vazhdimësi dhe në këtë kuadër mund të bëhet më shumë. Intervistoi: Adriatik BALLA
Sunday, March 15, 2015 - 08:28
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn